|  |
| --- |
| Liikenne- ja viestintäministeriö  PL 00023 Valtioneuvosto |

Lausuntopyyntö LVM/1933/05/2016

Liikenne- ja viestintäministeriön hallinnonalan virastouudistusta koskeva esiselvitys

Fingrid Oyj (jäljempänä Fingrid) kiittää mahdollisuudesta lausua liikenne- ja viestintäministeriön hallinnonalan virastouudistusta koskevasta esiselvityksestä. Fingrid on tutustunut esiselvitykseen ja toteaa seuraavaa:

Fingrid on yksi Suomen kriittisen infrastruktuurin toimijoita, joka vastaa sähkönsiirrosta kantaverkossa. Järjestelmävastaavana Fingrid vastaa Suomen sähköjärjestelmän hetkellisen tehotasapainon ylläpidosta ja valtakunnallisesta taseselvityksestä.

Sähköjärjestelmän toimintaan ja hallintaan liittyvät kiinteästi tietoliikenne- ja viestintäyhteydet. Niiden luotettava toiminta on tärkeässä roolissa sähkönsiirron ja sähköjärjestelmän toimivuuden ja häiriöttömyyden näkökulmasta.

Fingrid on pitkään tehnyt yhteistyötä yhden selvityksen kohteena olevan viraston, Viestintäviraston kanssa. Fingrid on käyttänyt Viestintäviraston Kyberturvallisuus-keskuksen tuottamia tietoturvapalveluita jo vuodesta 2007 alkaen. Olemme osallistuneet keskuksen kautta sähköalan tietoturva-asioita käsitteleviin yhteistoimintaryhmiin. Lisäksi olemme olleet HAVARO-palveluiden ensimmäinen käyttäjä sen perustamisesta lähtien. Tällä hetkellä suunnittelemme keskuksen kanssa pohjoismaisten kantaverkkoyhtiöiden yhteistä kyberharjoitusta.

Niin ikään Fingrid on jäsenenä Viestintäviraston perustamassa häiriötilanteiden yhteistoimintaryhmässä, jonka tarkoituksena on parantaa viranomaisten sekä tele- ja sähköalan keskeisimpien toimijoiden välistä operatiivista yhteistoimintaa viestintäverkkojen häiriötilanteissa.

Viestintäviraston tuottamat tietoturva- ja tietoliikennepalvelut ovat arvokkaita ja tärkeitä sähköjärjestelmän toimintavarmuuden ja häiriöttömyyden takaamisessa.

Fingrid haluaa kiinnittää huomiota Viestintäviraston Kyberturvallisuuskeskuksen toiminnan varmistamiseen. Kyberturvallisuuden merkitys kasvaa yhteiskunnassa tieto- ja viestintätekniikan yhä laajemman käyttöönoton myötä. Kyberturvallisuuteen on jatkossa panostettava nykyistä enemmän. Virastorakenteiden uudistaminen ei saisi vaarantaa tärkeiden tietoturva- ja tietoliikennepalveluiden tuottamista, vaan näiden palvelujen korkea laatu ja jatkuvuus on tärkeää turvata jatkossakin.

Ystävällisin terveisin

Fingrid Oyj

Kari Suominen

ICT-johtaja